Svrček, Miloš, poslanec NR SR (2020-07-23):
Ďakujem pekne za slovo. Vážený pán predsedajúci, vážení členovia vlády, vážení páni poslanci, panie poslankyne, parlament na dnešnom rokovaní má v podstate na programe prerokovanie návrhu skupiny poslancov na vyslovenie nedôvery predsedovi vlády Slovenskej republiky. Čistá tragikomédia, ak to podávajú poslanci zo strany SMER 1 a zo strany SMER 2. Nuž najväčšie zlodejiny nie sú tie, o ktorých sa najviac hovorí. Ak by sme to posudzovali podľa výšky peňazí, ktoré štát minul zbytočne, najväčšími škandálmi určite nebudú piešťanské cétečko alebo kauza teta Anka. Typický príbeh podvodu na verejných peniazoch si predstavujeme ako predražený tender, ktorý sa končí províziami delenými niekde na Cypre alebo v inom daňovom raji. Tie najväčšie zlyhania štátu, v ktorých prichádza krajina o najviac peňazí a najväčšie šance na zlepšenie života ľudí, sú oveľa zložitejšie. S obdobím vlády SMER-u je spojené obrovskvé, obrovské množstvo káuz, tuším ich bolo napočítaných 250. Osobne sa zameriam na kauzy v doprave. Príbeh diaľnice D1 z Bratislavy do Košíc, ktorá mala byť dobudovaná do roku 2010 podľa expremiéra pána Fica, sa stal obzvlášť odstrašujúcim príkladom a v politicky civilizovanejšej krajine by sa možno o ňom už vyučovalo na hodinách politickej histórie. Spomenul by som napríklad také tri balíky PPP projektov. Suma, ktorú napokon Slovensko prerobilo na troch diaľničných PPP projektoch prvej Ficovej vlády, nedosiahla viac ako miliardu eur len vďaka tomu, že dva z troch týchto megaprojektov boli zrušené. No aj ten najmenší, 52-kilometrový úsek Pribiny je v spätnom pohľade slušnou výstrahou. Len rozdiel v cene výstavby medzi tým, čo si účtoval koncesionár a čo by to približne stálo štát pri tradičnom spôsobe obstarávania výstavby, bol približne 400 mil. eur. Koncesionár na to potreboval podľa prepočtov ministerstva dvojnásobok sumy toho, čo to stojí štátnou Národnou diaľničnou spoločnosťou. Spočítané, za rozhodnutie stavať rýchlostnú cestu R1 Nitra – Tekovské Nemce a severný obchvat Banskej Bystrice, t. j. PPP projekt, a nie klasický, zaplatí Slovensko navyše podstatne viac ako miliardu eur. Prečo to nie je témou a PPP Pribina je skôr symbolom vydareného projektu? Pretože diaľnica stojí a splátky sú rozložené na krásnych 30 rokov. Premiérovi, za ktorého vlády sa kontrakt zorganizoval, bude v čase posledných splátok za tento obchod už ťahať na osemdesiatku. Zvyšok príbehu PPP diaľnic dohodnutý za prvej Ficovej vlády je už pre krajinu veselší. Ako som už spomenul, ďalšie dve, dva PPP projekty boli zrušené. Spravodlivosť je na Slovensku zatiaľ stále bezzubá. Potvrdzujú to aj závery Najvyššieho kontrolného úradu, ktorý skúmal prípad, ktorý by sme kľudne mohli nazvať podvodom storočia na Slovensku, nám známy mýtny tender. Viac ako polovica ziskov z mýta vybraného na diaľniciach, rýchlostných cestách a cestách I. triedy putuje na účet súkromnej firmy a ďalších dodávateľov. Napriek tomu, že nákup systému zaplatil štát, nevlastní ho. Nastavenie je neefektívne a nehospodárne. Národná diaľničná spoločnosť dáva viac peňazí z mýta na vlastnú prevádzku než na výstavbu nových úsekov. Je na čase potrestať zodpovedných funkcionárov za nevýhodný výber mýta a uskutočniť revíziu zmluvy o výbere mýta tak, aby splnila svoj najdôležitejší účel, to znamená, aby zisky z mýta putovali na slovenské diaľnice, a nie do súkromných rúk. Teraz budem trošku taký osobnejší. Na slovenských cestách sa každoročne stanú tisícky dopravných nehôd, ktoré si vyžiadajú niekoľko sto ľudských životov a tisícky ľahkých zra..., ťažkých zranení. Osobitnou kapitolou sú škody na majetku v státisícoch až miliónoch eur. V stovkách rodín ročne sa večer domov nevrátia otcovia, matky, deti z veľkej väčšiny preto, lebo nám chýbajú kvalitné a dostupné cesty. Prečo? Pretože nám chýbajú napríklad aj príjmy z mýta, ktoré unikajú do súkromných rúk namiesto toho, aby sa použili na kvalitnejšie cesty. Preto je potrebné realizovať opatrenia z programového vyhlásenia vlády, ktoré v oblasti bezpečnosti cestnej premávky zlepšia súčasnú zlú situáciu. Každý z nás, ktorí sme tu, alebo kto ma počúva, chce mať možnosť rýchlo dochádzať za prácou a úspešne podnikať, avšak na to potrebujeme iste kvalitné diaľnice a cesty. Matovičova vláda robí reálne kroky k tomu, aby sa vrátil Slovákom dôvod tešiť sa na budúcnosť, ako aj dôvod byť hrdý na to, kým sú, aby sme mohli všetci povedať jednotne, toto je môj štát, ktorému dôverujem. Dnes riešime návrh na odvolanie premiéra zo strany SMER-u, ktorá nám zabezpečila pikošky, ako sú rozkrádanie stoviek miliónov cez IT, dopravné tendre, zbrojná a policajná technika, rozkrádanie zdravotníctva, energetiky cez biznis skupinu SMER-u, kauzy ako mýto, teplý vzduch či predaj SPP, okrádanie živnostníkov Váhostavom, Doprastavom cez reštrukturalizácie, priame dotácie vybraných oligarchom, dotácie baní a peniaze do alobalu, rozkrádanie eurofondov a tak ďalej a tak ďalej. Taká kauza Bastrnák je už len takou čerešničkou na torte na vykradnutie zopár drobných miliónov na DPH na postavenie si luxusných bytov, že to už ani nestojí za zmienku. Vláda SMER-u nás ako krajinu vyšla veľmi draho a dnes majú drzosť (ruch v sále a zaznievanie gongu) podať návrh na odvolanie premiéra? Keď sa všetko zdokumentuje, pôjde zrejme o najrozsiahlejšiu kriminálnu činnosť v strednej Európe. Bez rozkradnutých desiatok miliárd eur by sme patrili určite nepochybne medzi bohaté štáty Európy, ale nepatríme. Je to daň za to, že časť obyvateľstva sa nechala nalákať na istoty. Celá vláda tejto strany bola založená na podvode. SMER začínal ako eseročka piatich oligarchov, s ktorými Robert Fico spísal zmluvu o rozdelení Slovenska. Tým sa začala séria vyciciavania samostatne sa živiacich osôb a kŕmenia vyvolených z týchto peňazí. Len za vládnutia SMER-u do roku 2016, kolegovia, zaniklo 59-tisíc živnostníkov. Fico premárnil svoj talent a predal krajinu oligarchom. Namiesto systémových zmien v zdravotníctve, verejnej správe, v školstve alebo v súdnictve sa sústredil na to, aby sa udržal čo najdlhšie pri moci. Ako povedal český novinár Tomáš Němeček, ešte nikto, kto vládol s takou veľkou mocou tak dlho, nezlepšil Slovensko tak málo. Po tom všetkom, vážení navrhovatelia, by ste mali chodiť po kanáloch, a nie predkladať takéto návrhy na odvolanie. Ďakujem. (Potlesk.)